Drie gevonnis na skietery op Kaapse prokureurWilliam Booth. (Foto: attorneys.co.za) Die Wes-Kaapse polisiebestuur het die vonnisoplegging van drie mense in verband met die mislukte huurmoordpoging op die vooraanstaande Kaapse prokureur William Booth, verwelkom. Verskeie skote het op 9 April verlede jaar buite Booth se huis geklap. Sy voertuig is getref, maar Booth is nie in die aanval beseer nie. Kauthar Brown, Ebrahim Deare en Riyaad Gesant het skuld beken. Brown (36) is tot drie jaar huisarres gevonnis nadat sy skuldig bevind is op aanklagte van die oortreding van die Wet op die Voorkoming van Georganiseerde Misdaad, sameswering om moord te pleeg en poging tot moord. Deare (37) is tot effektief 10 jaar tronkstraf gevonnis nadat hy op dieselfde aanklagte sowel as die besit van ’n ongelisensieerde vuurwapen en ammunisie skuldig bevind is. Gesant (33) is tot vyf jaar tronkstraf gevonnis. Die SAPD-bestuur het die ondersoek- en vervolgingspanne geprys vir die noukeurige werk wat gelei het tot die skuldigbevinding en die daaropvolgende vonnisoplegging. Zane Kilian, wat aanvanklik in verband met die sluipmoord op lt.kol. Charl Kinnear in hegtenis geneem is, word ook nou by die aanval op Booth betrek. Hy word afsonderlik verhoor.